Document ID: 32006D0545

32006D0545
L 215/28
JURNALUL OFÍCIAL AL UNIUNII EUROPENE
DECIZIA CONSILIULUI
din 18 iulie 2006
privind echivalarea examinărilor oficiale ale soiurilor efectuate în Croația
(Text cu relevanță pentru SEE)
(2006/545/CE)
CONSILIUL UNIUNII EUROPENE,
având în vedere Tratatul de instituire a Comunității Europene,
având în vedere Directiva 2002/53/CE a Consiliului din 13 iunie 2002 privind Catalogul comun al soiurilor de plante agricole (1), în special articolul 22 alineatul (1) litera (a),
având în vedere propunerea Comisiei,
întrucât:
(1)
Directiva 2002/53/CE permite Consiliului să constate dacă examinările oficiale ale soiurilor efectuate într-o țară terță oferă aceleași garanții ca și cele efectuate în statele membre.
(2)
Normele referitoare la examinările oficiale ale soiurilor efectuate în Croația pentru grâu, orz și porumb prevăd că admiterea soiurilor în ceea ce privește caracterul distinct, stabilitatea și omogenitatea lor se bazează pe rezultatele examinărilor oficiale efectuate în special în cultură și pentru un număr suficient de caractere, care să permită descrierea soiului.
(3)
Examinarea acestor norme și a modalității de aplicare în Croația cu privire la cele trei specii menționate a arătat că acestea oferă, sub rezerva respectării anumitor condiții suplimentare, aceleași garanții ca și normele aplicate în statele membre.
(4)
Prezenta decizie nu împiedică anularea concluziilor comunitare de echivalență în cazul în care condițiile de acordare nu sunt sau nu mai sunt întrunite.
(5)
Dat fiind că anexele pot necesita modificări frecvente ale normelor tehnice, ele ar trebui să fie modificate în conformitate cu procedura prevăzută la articolul 4 din Decizia 1999/468/CE a Consiliului din 28 iunie 1999 de stabilire a normelor privind exercitarea competențelor de executare conferite Comisiei (2),
ADOPTĂ PREZENTA DECIZIE:
Articolul 1
Examinările oficiale privind distincția, stabilitatea și omogenitatea speciilor menționate în anexa I, efectuate în Croația de către autoritatea menționată în aceeași anexă, sunt considerate ca oferind aceleași garanții ca și examinările efectuate în statele membre, sub rezerva întrunirii condițiilor prevăzute în anexa II.
Articolul 2
Modificările la anexe se adoptă în conformitate cu procedura menționată la articolul 3 alineatul (2).
Articolul 3
(1) Comisia este asistată de Comitetul permanent pentru semințe și material de înmulțire agricol, horticol și forestier, denumit în continuare „comitetul”, instituit prin articolul 1 din Decizia 66/399/CEE a Consiliului (3).
(2) Atunci când se fac trimiteri la prezentul alineat, sunt aplicabile articolele 4 și 7 din Decizia 1999/468/CE.
(3) Perioada prevăzută la articolul 4 alineatul (3) din Decizia 1999/468/CE se stabilește la o lună.
(4) Comitetul își adoptă regulamentul de procedură.
Articolul 4
Prezenta decizie se adresează statelor membre.
Adoptată la Bruxelles, 18 iulie 2006.

Labels: 7
3
6
12
18